## La secretària autonòmica de Turisme reivindica la gastronomia local com un atractiu turístic que “reforça l’essència i els valors de la destinació”

*** Cristina Moreno ha assistit a la inauguració de ‘Quesalia’, 3a fira del formatge i maridatge que acull Chelva este cap de setmana
* Ressalta la importància d’este tipus de certàmens per “dinamitzar l’economia i l’ocupació, i enfortir la identitat dels municipis”
* Afirma que la província de València és la que acumula més pujades en 2024 en la modalitat de l’allotjament rural**

La secretària autonòmica de Turisme, Cristina Moreno, ha assistit este dissabte a la inauguració de ‘Quesalia’, la fira del formatge i maridatge de Chelva que celebra enguany la seua tercera edició amb la participació de 20 expositors procedents del municipi, de la Comunitat Valenciana i altres regions d’Espanya.

Es tracta d’un certamen, adherit des de la seua primera edició a la marca gastroturística de la Generalitat, L’Exquisit Mediterrani, i que s’ha consolidat com una de les fires gastronòmiques més potents de l’Alt Túria.

En este context, Cristina Moreno ha afirmat que “la posada en valor dels nostres productes locals és fonamental per a la promoció de la nostra destinació turística”. En este sentit ha declarat que “cada formatge, cada plat, cada producte conta una història, parla de les nostres tradicions, de les nostres arrels i de la nostra passió per la bona taula”.

“La gastronomia local i artesana és un atractiu turístic que reforça l’essència i els valors de l’estil de vida que ens identifica com a destinació”, ha afegit la responsable de Turisme Comunitat Valenciana.

Així mateix, ha incidit en què “esdeveniments com este ens permeten mostrar l’excel·lència dels nostres productes, l’hospitalitat de la nostra gent i la bellesa dels nostres paisatges”; al mateix temps que ha ressaltat la importància d’este tipus de certàmens per a “dinamitzar l’economia i l’ocupació, i enfortir la identitat dels municipis”.

**L’auge de l’interior de la província de València**

D’altra banda, la secretària autonòmica de Turisme ha recordat la bona evolució de l’activitat en l’allotjament rural de la Comunitat Valenciana, que en el primer trimestre de 2024 registra un creixement de prop del 9 % en el nombre de viatgers i de més del 6 % en el nombre de pernoctacions.

En esta línia, Moreno ha subratllat que “l’interior de la Comunitat Valenciana creix com a atractiu turístic, principalment per al turista nacional, que representa el 85 % del total”.

A més, ha afirmat que la província de València és la que acumula més pujades en 2024 en esta modalitat d’allotjament, que juntament amb les bones previsions “asseguren un creixement sostenible per al sector”, ha afegit. En concret, durant els tres primers mesos de l’any l’interior de la província registra creixements interanuals del 14 % en el nombre de pernoctacions amb més de 22.000, i del 26 % en el nombre de viatgers amb 11.000.

Per a la secretària autonòmica “l’interior de la Comunitat Valenciana es troba en un moment dolç, amb un futur prometedor gràcies al canvi de tendències i preferències dels turistes on les experiències com les que oferix Chelva i el tracte personalitzat del sector, es consoliden com a motivacions principals a l’hora de triar destinació”.

Finalment, Cristina Moreno ha volgut reconéixer l’esforç de tots els expositors, productors, comerciants i professionals del sector formatger i de l’hostaleria presents en esta edició de ‘Quesalia’, pel seu treball diari i “per compartir esta iniciativa i contribuir a donar a conéixer un dels nostres atributs més valuós i demandat, la nostra gastronomia”.

Fecha: 11/05/2024